Ўзбекистон Республикаси Президентининг 2020 йил 16 апрелдаги “Шарқшунослик соҳасида кадрлар тайёрлаш тизимини тубдан такомиллаштириш ва илмий салоҳиятни ошириш чора-тадбирлари тўғрисида”ги ПҚ-4680-сонли қарори ҳамда Олий ва ўрта махсус таълим вазирлигининг 2020 йил 18 апрелдаги 265-сонли буйруғи билан тасдиқланган Тошкент давлат шарқшунослик университетини комплекс ривожлантириш дастурининг 12 бандига биноан университетда талабаларни илмий фаолиятга қизиқтириш ва тизимли рағбатлантириш учун факультетларда: Шарқ филологияси факультетида "Ёш шарқшунос ва таржимашунослар” ; Японшунослик факультетида “Ёш японшунослар”; Кореяшунослик факультетида “Ёш кореяшунослар”; Хитойшунослик факультетида “Илм нури”; Тарих ва фалсафа факультетида “Ёш тарихчи-шарқшунослар”; Хорижий мамлакатлар иқтисодиёти ва сиёсат факультетида "Тадқиқот ва лойиҳа" ( "Research&Project" ) ва “Сиёсатдон интеллектуал клуби” каби Талабалар илмий жамиятлари ташкил этилди.

Мазкур илмий жамиятлар илмий салоҳиятли иқтидорли талабалардан ташкил топган бўлиб, илмий жамиятларда талабалар илмий тадқиқотлар билан шуғулланиш, хусусан, илмий маърузалар қилиш, илмий мақолалар ва рисолалар ёзиш, илмий анжуман ва танловларда иштирок этиш, стартап лойиҳалари ва бошқа инновацион лойиҳаларни ишлаб чиқиш фаолиятлари билан шуғулланишади. Талабаларнинг илмий тадқиқот натижалари илмий журналлар ва тўпламларда нашр этилади. Жамиятнинг илмий ютуқларни қўлга киритган талабалари фахрий ёрлиқлар, дипломлар, сертификатлар билан ҳамда университет ва ҳомий ташкилотлар томонидан моддий рағбатлантирилади.